De nordjyske patienter kommer til at mærke, at Region Nordjylland skal spare. Som en del af besparelserne i 2011 vil regionen nedlægge over 80 sengepladser på de nordjyske sygehuse. For patienterne kommer det til at betyde kortere indlæggelser.

Hovedparten af sengepladserne forsvinder fra Aalborg Sygehus. Her bliver der 50 færre sengepladser. På Sygehus Vendsyssel bliver antallet af sengepladser reduceret med 12. Ortopædkirurgien får 16 sengepladser færre. På sygehusene i Thy-Mors og Himmerland er det endnu ikke fastlagt, om der skal nedlægges sengepladser. Det afhænger af, om de kan hente besparelserne på andre områder. Region Nordjylland sparer i alt fem millioner på at reducere antallet af sengepladser på de nordjyske sygehuse.